משהד (מועצה מקומית)

משהד (בערבית: مشهد) היא מועצה מקומית במחוז הצפון בישראל. היא הוכרזה כמועצה מקומית בשנת 1960. היסטוריה משהד היא העיר המקראית גת חפר, אשר על פי המוזכר בספר מלכים ב, י"ד, הייתה עירו של יונה הנביא. קבר יונה הנביא מצוי כיום במתחם מסגד א-נבּי יונַס. הכפר נזכר במפקד האוכלוסין העות'מאני של שנת 1596 בשם "משהד יוניס", ונכלל בנפת טבריה, סנג'ק צפת. בכפר נמנו 31 משקי בית ו-6 רווקים, כולם מוסלמים. הם שילמו מס קבוע של 20% על תוצרת חקלאית, הכוללת חיטה ושעורה, עצי פרי, גינות ירק, מטעים וכן על עיזים ו/או כוורות; סך הכל 865 אקצ'ה. כל ההכנסות הלכו לווקף. השם "משהד" נזכר גם בחיבור "שבילי דירושלים" המיוחס ליצחק חילו (המאה ה-14), אולם לפי מספר חוקרים מדובר בזיוף מהמאה ה-18. זאב וילנאי כתב ב"מדריך הגליל", משנת 1954, כי קברו של הנביא יונה באתר ידוע מהמאה ה-4. בימי הביניים היו יהודים רבים מבקרים בו ומשתטחים על קברו. הנוסע רבי פתחיה מרגנסבורג בקר במקום בשנת 1180 וכתב על שומר הקבר: ”וכשהיהודים באים הוא מקבל אותם בסבר פנים יפות, ואומר להם: יונה בן אמתי יהודי היה. לכך ראוי לכם לאכול משלו – ומאכיל הפירות ליהודים”. מקור השם קיימות מספר דעות לגבי מקור שמו של היישוב משהד: המונח "משהד" שימש בימי הביניים המאוחרים לכינוי מבנה על קבר קדוש או נביא (ולי), ובמאה ה-16, הכפר נזכר בשם "משהד יונס" במפקד אוכלוסין עות'מאני, על שם קברו של יונה הנביא המצוי במקום. משהד מלשון שהיד (עברית=קדוש) ובו קברו את הלוחמים (השהידים) שנפלו בקרב קרני חיטין בין כוחות הצבא של סלאח א-דין לבין הצלבנים בשנת 1187. משהד מילה בערבית שפרושה סצנה או תצפית, ומנקודה זו צפה סלאח א-דין בקרב קרני חטין. אוכלוסייה לפי נתוני הלשכה המרכזית לסטטיסטיקה (הלמ"ס) נכון לסוף מאי 2026 (אומדן), מתגוררים במשהד 9,003 תושבים, מתוכם 8,989 תושבי ישראל (מקום 189 בדירוג רשויות מקומיות בישראל). שינוי בגודל האוכלוסייה ‎+1.2% בשנה‏. אחוז הזכאים לתעודת בגרות מבין תלמידי כיתות י"ב בשנת ה'תשפ"ד (2023-‏2024) היה 80.7%. השכר החודשי הממוצע של שכיר במשך שנת 2023 היה 7,673 ש"ח (ממוצע ארצי: 12,593 ש"ח). קישורים חיצוניים אתר המועצה המקומית פרופיל משהד נכון לשנת 2023 באתר הלמ"ס הערות שוליים